Trinquet

O **trinquet** é o recinto no que se xoga á pelota valenciana. Enténdese que é o específico da *Escala i corda* e do *Raspall*, as dúas modalidades profesionais, pero os *frares* castellonencos, as *galotxetes* de Monòver, e o *trinquet* do Abdet (de 1772), tamén reciben o nome de *trinquets* a pesar de seren diferentes.

[dereita|miniatura|O *trinquet* de Pedreguer preparado para xogar á *[Escala i corda*]]
## O recinto 
É unha pista pechada de forma rectangular e tamaño variábel, que oscila aproximadamente entre os 8,5 e 11 m de ancho e de 45 a 60 m de longo. Tódalas paredes están pintadas de branco para contrastar co negro da pelota de coiro de vaca.

As paredes máis longas, denominadas *muralles*, están marcadas por unhas raias verticais (os *blaus*) numeradas do cero ao dez. Estes *blaus* (azuis) non teñen hoxe en día ningunha función, pero nas modalidades antigas as *ratlles* aproveitábanse como fitos onde se producía a *raia* (véxase Llargues).

As paredes máis curtas, situadas ás costas de quen fai o *dau* e do equipo que *fere* (saca), chámanse *frontóns*. Teñen unha alzada de entre 4 e 6 metros. A pelota que pega nos frontóns poderá ser xogada de rexeitamento, pero sen que pegue un segundo bote.

Por riba dos frontóns adoitan estar as *galerías*, unha especie de palco con chanzos para o público. Ademais das galerías tamén se pode sentar nas *llotgetes*, que tanto a de arriba como a de baixo son un espazo reducido normalmente reservado para seareiros experimentados, xa que a pelota chega a miúdo e, por tanto, é un lugar perigoso. As *llotgetes* fan esquina ao *frontón* do *dau* coa *muralla* da dereita.

As *escaleiras* son catro chanzos situados na *muralla* da esquerda do *dau*. Entre todos a alzada chega aos 2 m, o primeiro deles, o que se levanta da terra, é un pouco máis elevado que os outros e recibe o nome de *careta*. No Raspall toda pelota que chega ás escaleiras considérase inmediatamente *parada*, o que significa que se detén o xogo e se *raspa* a pelota dende o centro da pista á altura onde se parou. Na *Escala i corda* a pelota pode rodar ou botar polas escaleiras e só estará *parada* cando o público, estático, impida o seu movemento, entón farase ''la caiguda d'escala* (a caída da escaleira).

Nas partidas de *Escala i corda* colócase unha *corda* a 1,80 m de alzada no medio do *trinquet*, que o divide en dúas metades: a do *dau* e a do *rest*. Esta corda, por riba da cal debe pasar a pelota, adoita ter unha pequena rede para facilitar a visión e unhas campaíñas que avisan cando a pelota tocou a corda, situación que é *falta*.

Baixo a corda, e a rente da escaleira, hai unha laxa de cor diferente ás outras (ou un círculo) que recibe o nome de *llosa* ou *pedra*. Marca o punto onde o *feridor* (xogador que saca) debe botar a pelota para *ferir* (sacar).

Tamén na *Escala i corda* é fundamental o *dau*, un cadrado de arredor de 3 m pintado á terra sito na esquina das escaleiras co *frontón*. Ao comezo de cada *quinze* (xogada da pelota valenciana) o *feridor* deberá tirar a pelota despois de que esta bote a certa alzada da *muralla*, se non cae dentro é *falta*, a esta xogada díselle *ferir*.

Rematando os ángulos dos frontóns coa terra hai o *tamborí*, un bisel duns 45º, que se considera *aire*, é dicir, non se conta o bote que a pelota faga alí. Os *tamborins* engaden un elemento imprevisto ao percorrido da pelota, posto que pode botar e levantar o voo facilitando a xogada, ou pegar ás xuntas e caer rápida e recta á terra sen dar tempo de reacción.

## O público 
Unha das características da pelota valenciana é a proximidade do público ao xogo, mesmo podendo estar no medio. Os seareiros poden escoller, cando entran ao *trinquet*, onde sentar. Os máis prudentes poderán ver a partida desde as *galeries* e os máis valentes poderán sentar nas *llotgetes*.

Na modalidade de *Escala i corda* unha cantidade mínima pero selecta poderá sentar tamén baixo a corda (1,80 m de alzada) que divide a cancha en dúas metades. Pero a meirande parte do público senta nas *escaleiras*.

No *Raspall* o público sabe que os pelotaris non van voar a pelota e séntense seguros. Así pois senta todo ao longo das escaleiras. Na *Escala i corda*, porén, só está permitido sentar na metade das escaleiras correspondente ao *rest*.

## Tipos de *trinquets* 
Tódolos *trinquets* son diferentes, tanto nas medidas, como no material de construción das paredes ou a terra, como na forma das *llotgetes* ou a alzada das *galerías*. Así pois, cada un ten unhas características que o fan único e que facilitan ou entorpecen o estilo de cada pelotari. Por exemplo, dun *trinquet* pódese dicir que é *mentider* (mentireiro) cando as paredes son rugosas e os rebotes saen irregularmente, ou se pode dicir que é un trinquet *reboter* cando é curto e as pelotas chegan facilmente aos frontóns.

Por tanto, ao longo do tempo e das partidas, os afeccionados e os propios xogadores foron escollendo e denominando os seus *trinquets* preferidos. Entre os máis destacados está o Trinquet de Pelayo en Valencia, onde actualmente se disputan as partidas máis importantes de *Escala i corda*, ou o *Trinquet el Zurdo* de Gandia, coñecido como a *Catedral do Raspall*. O *trinquet* máis antigo en pé é o Trinquet do Abdet, construído no 1772. É un supervivente doutros tempos, co que é especial tanto nas medidas (moito máis reducidas) como pola modalidade (Pelota grosa), unha clase de *Llargues* en *trinquet*.

## Retransmisións televisivas 
Cando Canal 9 (e actualmente Punt 2) comezou a retransmitir partidas de pelota valenciana en *trinquet* atopouse co problema de como visualizar en todo momento unha pelota rapidísima de poucos centímetros de diámetro nun espazo pechado de case 60 m de longo, co engadido de que hai público no medio.

Unha retransmisión normal conta con 4 cámaras: unha elevada na *llotgeta* do *dau* e dúas baixo a corda (cando se xoga a *escala i corda*), todas elas protexidas por un voluntario que as escuda cunha madeira por se a pelota impacta; para os planos xerais adoita haber unha cámara na galería do *dau* ou do *rest*. En caso de que a partida sexa de *Raspall* as cámaras baixo a corda son substituídas por outras na escaleira, entre o público.

## Véxase tamén
* Lista de trinquets
* Pelota valenciana

## Ligazóns externas 
* Vistas en 3D dun *trinquet'' virtual